AEONTS บวก 3.7% ทุบสถิติ “ออลไทม์ไฮ” โบรกฯแนะ “ถือ” คาดกำไรไตรมาส 1 โตแตะ 1 พันลบ.
AEONTS บวก 3.7% ทุบสถิติ "ออลไทม์ไฮ" โบรกฯแนะ "ถือ" คาดกำไรไตรมาส 1 โตแตะ 1 พันลบ. โดย ณ เวลา 16.27 น. ราคาอยู่ที่ระดับ 226 บาท บวก 8 บาท หรือ 3.67% สูงสุด 228 บาท ต่ำสุด 221 บาท ด้วยมูลค่าซื้อขาย 223.66 ล้านบาท
17 มิ.ย. 2562

ผู้สื่อข่าวรายงานว่า หุ้นบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ณ เวลา 16.27 น. ราคาอยู่ที่ระดับ 226 บาท บวก 8 บาท หรือ 3.67% สูงสุด 228 บาท ต่ำสุด 221 บาท ด้วยมูลค่าซื้อขาย 223.66 ล้านบาท

ทั้งนี้ ราคาหุ้น AEONTS ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 11 ธ.ค. 2544
ด้าน บล.โนมูระ พัฒนสิน ระบุในบทวิเคราะห์ (17 มิ.ย.62) แนะนำ “ถือ” AEONTS โดยคาดว่ากำไรสุทธิไตรมาส 1 ปี 2562/2563 ที่ 955 ล้านบาท กำไรเติบโต 3% จากช่วงเดียวกันเมื่อปีก่อน คาดมาจากสินเชื่อรวมและหนี้สูญรับคืนเติบโตต่อเนื่อง และกำไรเติบโต 17% จากไตรมาสก่อน จากคาดส่วนต่างรายได้ดอกเบี้ยสุทธิ (NIM) ที่ปรับระดับเพิ่มขึ้น ในขณะที่ OPEX หดตัวลง
โดยยังชอบ AEONTS เพราะ core-business ยังเติบโตดีต่อเนื่อง ทั้งในด้านของรายได้ที่เพิ่มขึ้น และ OPEX ที่โตชะลอตัวลง ผลักดันให้ผลประกอบการไตรมาส 2 ปี 2562/2563 และ ปี 2562/2563 เติบโตจากช่วงเดียวกันเมื่อปีก่อน เป็น double digit แต่ด้วยราคาที่ปรับขึ้น 21% ตั้งแต่ต้นปีจนถึงปัจจุบัน ทำให้ราคาหุ้นเทียบกับราคาเป้าหมายมี upside จำกัด จึงปรับคำแนะนำลงเป็น “ถือ” จากเดิม “ซื้อ” แต่คงราคาเป้าหมาย 2562/2563 ที่ 225 บาท ทั้งนี้ หากมีหุ้น AEONTS แนะนำให้ let profit run (คือการปล่อยให้กำไรเติบโตแบบทบต้นไปเรื่อยๆ ซึ่งจะช่วยให้นักลงทุนสร้างผลตอบแทนที่ดีได้ โดยเฉพาะในช่วงที่ตลาดเป็นเทรนด์ขาขึ้น)